Pia Olsen Dyhr (SF), 2022-05-23:
Havde vi for 5 eller 7 år siden troet vores egne øjne, hvis vi var blevet præsenteret for de sidste 3 års overskrifter?
Havde vi forestillet os en global pandemi eller krig i Europa?
Jeg tvivler.
Det har været den siddende regerings lod og det her Folketings lod at styre Danmark igennem mere end 2 år med en global pandemi og nu krig i Ukraine og en alvorlig sikkerhedspolitisk situation.
Truslen mod vores demokrati, vores frihedsrettigheder, vores sikkerhed og fred og truslen mod vores økonomi har ikke været større i mange, mange år.
Oven i det er vilkårene for vores eksistens truet af klimaforandringerne og en gigantisk biodiversitetskrise.
Vi skal langt tilbage i tiden for at finde en dansk regering og et Folketing, der har stået med så store, så fundamentale udfordringer på en gang.
Så blot en stilfærdig tak til først og fremmest regeringen, særlig til statsministeren for lederskabet.
Og nu i kølvandet på epidemien og under pres fra krigen er der mange danskere, der rammes hårdt af de stigende priser: prisen på benzinen til bilen, varmeregningen og elregningen, beløbet på dankortkvitteringen, der bliver større, mens indholdet i indkøbskurven bliver mindre.
Vi skal hjælpe dem, der rammes hårdest, og som i forvejen har det mindste spillerum i deres økonomi.
Hvad har vi så opnået i de her 3 år trods pandemi og krig?
En ufattelig stærk dansk økonomi, en historisk høj beskæftigelse, en klimalov, en historisk køreplan for et CO 2 -neutralt Danmark, et kursskifte for at sikre mere natur og biodiversitet, pensionsmuligheder for den nedslidte, opgør med ægtefælleindkomstafhængigheden, minimumsnormeringer selvfølgelig, som SF har kæmpet for, og som jeg bliver nødt til at nævne, klasseloft, samtykkelov – det er bare for at nævne noget af det, for listen er lang.
Men vi er langtfra i mål.
Forebyggelse, PPR, psykologhjælp, tidlig udredning, en styrket psykiatri, ja, hele området skal gennemses og tilføres ressourcer.
Så tusind tak til de mange organisationer og pårørende, som sammen med SF har fastholdt presset på regeringen – det pres skal vi opretholde, indtil regeringen leverer.
Ukrainernes kamp mod Putins forbryderiske krigsmaskine levendegør kampen for demokrati, frihed og fred.
Ruslands fald ned i fascisme minder os om vigtigheden af demokrati, forsamlingsfrihed, pressefrihed, ytringsfrihed.
Krigen minder os om vigtigheden af sammenhold og samarbejde med andre demokratiske stater og værdien af mindretalsbeskyttelse, lgbt+-rettigheder, ligestilling, kulturel frisættelse, individuel frihed.
Ukraine var ikke blevet overfaldet, hvis de havde været medlem af EU og NATO.
Tragedien i Ukraine gør det lysende klart, hvorfor Danmark skal stå fuldt og helt sammen med de lande, vi trods alt deler både værdier og skæbnefællesskab med, og vi skal være parat til at forsvare de værdier, forsvare den frihed, forsvare tolerance, forsvare freden, forsvare det åbne samfund.
Det er jo reelt det, vi stemmer om den 1. juni, og det er det, der ligger til grund for, at en bred kreds af partier på tværs af højre og venstre i dansk politik sammen lavede et nationalt kompromis om Danmarks fremtidige forsvars- og sikkerhedspolitik.
Jeg kan derfor også kun blive begejstret med udsigten til, at Sverige og Finland nu er på vej ind i NATO, så tyngden af de særlige nordiske værdier styrkes yderligere.
Men under det hele, under al usikkerheden og utrygheden ligger klima- og biodiversitetskrisen som det allermest uhyggelige og truer.
Jeg kan godt frygte, at vi er på vej ind i den perfekte storm.